
1. Situaţia din Kosovo 

NATO a decis, la 10 aprilie a.c., să reducă din nou zona de securitate instaurată între Kosovo şi restul Republicii Federale Iugoslavia în iunie 1999 şi să autorizeze întoarcerea armatei iugoslave într-un sector din această zonă, a anunţat purtătorul de cuvânt al Alianţei Nord-Atlantice, Yves Brodeur. 

“Consiliul permanent al NATO (la nivel de ambasadori) a autorizat întoarcerea forţelor iugoslave în sectorul D din zona de securitate (situat în faţa oraşului Medvedia), începând din 12 aprilie a.c”., a precizat Yves Brodeur. “Intrarea în vigoare a acestei decizii depinde de comandantul forţei multinaţionale de pace din Kosovo (KFOR), generalul Thorstein Skiaker, care mai are de negociat unele detalii cu partea sârbă”, a adăugat purtătorul de cuvânt. 

Zona de securitate (lată de 5 kilometri), care separă Kosovo de restul Iugoslaviei, a fost divizată de NATO în cinci sectoare (A,B,C - est, C - vest şi D). Forţele iugoslave au revenit, pe 15 martie, în sectorul C - est, la frontiera dintre Serbia şi Macedonia. Pe 25 martie, unităţi ale armatei iugoslave au revenit în sectoarele A, dinspre localitatea Merdare, şi C - vest, în partea muntenegreană a zonei, la extremitatea occidentală. Sectorul B, situat la nivelul văii Preşevo şi al oraşului Buianovaţ, rămâne în continuare interzis armatei iugoslave. Aceasta este partea cea mai tensionată, unde au loc frecvent confruntări între gherila albaneză şi poliţiştii sârbi.

 

2. Numirea guvernului Republicii Moldova 

 

Preşedintele Republicii Moldova, Vladimir Voronin, a semnat, la 11 aprilie a.c., decretul de numire a lui Vasile Tarlev în funcţia de prim-ministru al Republicii Moldova. 

În vârstă de 38 de ani, Vasile Tarlev este fost director al fabricii de dulciuri “Bucuria” din Chişinău şi nu este membru de partid. Născut în fostul raion Comrat, din Autonomia Găgăuză, el a absolvit Institutul Politehnic din Chişinău şi din 1995 este director-general al fabricii “Bucuria” şi preşedinte al asociaţiei oamenilor de afaceri moldoveni. El a fost desemnat de către Primăria oraşului Chişinău de cinci ori până acum omul de afaceri al anului. Nefiind membru al nici unui partid politic, analiştii politici şi-au exprimat temerea că i-ar putea lipsi experienţa politică pentru a conduce un guvern.

Vasile Tarlev a declarat că va conduce un guvern de tehnocraţi şi va elabora un program echilibrat de activitate. “Trebuie să fie determinate clar regulile de joc în sectorul economic. Unul dintre cele mai importante aspecte ale programului de guvernare se referă la protejarea producătorilor autohtoni, la revigorarea sectorului industrial. Vrem să creăm noi locuri de muncă şi să asigurăm protecţie socială populaţiei”, a spus acesta. 

El a afirmat că “este o ruşine ca două treimi din populaţie să trăiască la limita sărăciei, în condiţiile în care Moldova este o ţară agrară şi are oameni muncitori”. “Lucrez zi şi noapte la programul de guvernare şi la componenţa executivului, ca să le putem prezenta cât mai repede posibil. Vreau un program echilibrat, realist, să nu facem promisiuni deşarte”. Cu prilejul desemnării, premierul a spus că va forma “un guvern de tehnocraţi, de profesionişti”, indiferent de apartenenţa lor politică. “Dacă cineva este membru al Partidului Comuniştilor nu înseamnă că nu este un bun specialist. Noi trebuie să lucrăm împreună şi să salvăm ţara din criza economică în care se află”, a afirmat Vasile Tarlev. 

*

Parlamentul Republicii Moldova a aprobat, la 19 aprilie a.c., cu o largă majoritate a celor prezenţi, numirea noului guvern, avându-l în frunte pe Vasile Tarlev, componenţa Guvernului fiind propusă de preşedintele Vladimir Voronin. Componenţa guvernului a fost aprobată cu 75 de voturi “pentru” (11 “împotrivă”). 

Guvernul este format din 16 miniştri, din care numai trei sunt comunişti: Dmitrii Todoroglu, în funcţia de viceprim-ministru cu probleme agroalimentare şi de agricultură, Ilie Vrancea, la Educaţie, şi Valerian Cristea, viceprim-ministru (fără atribuţiuni specifice). 

“Este bine că au fost puţini comunişti propuşi în guvern, deoarece am fost aleşi numai de jumătate dintre votanţi. Asta înseamnă că un alegător din doi nu ne-a votat, iar datoria noastră este de a face în aşa fel încât aceştia să nu devină duşmanii noştri”, a declarat, preşedintele Vladimir Voronin, în momentul prezentării componenţei noului guvern. 

Din guvern fac parte şi reprezentanţi ai Alianţei Braghiş (partidul fostului premier Dumitru Braghiş). Este vorba de Ion Morei, numit la Justiţie, şi de Andrei Cucu, la Ministerul Economiei. 

 

3. Relaţiile dintre Moldova şi Rusia

 

“Forţele ruse vor rămâne în Transnistria până ce va fi evacuată enorma cantitate de arme acumulată în epoca sovietică în această regiune separatistă rusofonă din Republica Moldova”, a afirmat, la 17 aprilie a.c., preşedintele Vladimir Voronin, care s-a aflat într-o vizită de lucru la Moscova, prima de la alegerea sa ca preşedinte. 

“Atât timp cât în Transnistria va mai rămâne un glonţ, trebuie să existe cineva care să-l păzească (...), altfel armele vor cădea în mâinile oricui”, a declarat V. Voronin, în cadrul unei conferinţe de presă. 

Retragerea sau distrugerea acestor arme de către ruşi este prevăzută teoretic să aibă loc până la sfârşitul anului 2002, conform unui acord încheiat sub egida OSCE, în 1999, la Istanbul. Doar o foarte mică parte din cantitatea de arme a părăsit Transnistria, separatiştii rusofoni opunându-se scoaterii armelor din teritoriu. Circa 40000 de tone de muniţie şi o importantă cantitate de arme sunt păzite de 2500 de soldaţi ruşi şi 7000 de soldaţi din Transnistria.

“Chestiunea retragerii armamentului rus din Transnistria a fost evocată în cadrul întâlnirii cu preşedinte rus, Vladimir Putin”, a declarat preşedintele Republicii Moldova, adăugând că nu a fost pusă în discuţie problema retragerii soldaţilor ruşi. “Nu poate fi vorba decât de retragerea armelor, căci nu există destui soldaţi pentru a păzi cantitatea de arme care se află în momentul de faţă în Transnistria”, a explicat V. Voronin. 

Potrivit lui Vladimir Voronin, prezenţa forţelor ruse a făcut posibil ca violentele confruntări din 1992 care au urmat declarării independenţei, în 1990, “să nu se repete”. “Astăzi, însă, nivelul de încredere la care am ajuns cu autorităţile din Transnistria face să nu mai avem nevoie de aceste forţe armate”, a adăugat el. Preşedintele V. Voronin a mai subliniat că ţara sa este “puţin preocupată de termenul prevăzut de acordul de la Istanbul, chiar dacă documentul poartă semnătura fostului preşedinte Petru Lucinschi”. 

*

Preşedintele Comisiei ruse pentru Transnistria, Evgheni Primakov, a relansat, la 18 aprilie a.c., ideea creării unei confederaţii între Chişinău şi Tiraspol. 

“Noi ne pronunţăm pentru integritatea teritorială a Republicii Moldova, dar în acelaşi timp considerăm că este necesar să se apere la maximum interesele Transnistriei”, a declarat E. Primakov, aflat în vizită în Republica Moldova. 

Evgheni Primakov a vorbit despre două variante referitoare la viitorul Republicii Moldova. “Prima variantă este statul unitar care nu ar ţine cont de necesitatea conferirii unui statut aparte Transnistriei. Cea de-a doua este existenţa pe teritoriul Moldovei a două state, care îşi stabilesc relaţiile bilaterale pe baza unor acorduri”, a spus Evgheni Primakov. 

Preşedintele Vladimir Voronin a declarat că din cele câteva variante de statut propuse până acum trebuie elaborat unul singur, care să convină ambelor părţi implicate în conflict. V. Voronin nu a comentat proiectul Primakov, însă anterior a negat categoric varianta creării unei confederaţii între Chişinău şi Tiraspol. 

Preşedintele Republicii Moldova a spus că este gata să acorde Transnistriei oricâtă autonomie are nevoie, dar acest lucru “trebuie făcut respectând integritatea teritorială a Republicii Moldova”. 

S-au mai purtat discuţii privind statutul forţelor de menţinere a păcii din zona de securitate, părţile discutând şi despre armata rusă, dislocată în Transnistria şi pe care Rusia trebuie să le retragă până la sfârşitul anului 2002. E. Primakov a negat categoric faptul că Rusia ar fi cerut crearea unei baze militare în Transnistria. “Mai devreme sau mai târziu trupele ruse vor fi retrase. În calitatea mea de expert consider, însă, că această retragere nu trebuie să distrugă echilibrul vulnerabil instaurat acum şi să provoace reacţii nedorite. Nu poate fi vorba despre crearea unei baze militare în Transnistria”, a afirmat E. Primakov. 

 

4. Situaţia din Orientul Mijlociu 

 

Atacul aviaţiei israeliene de la 16 aprilie a.c. asupra unei staţii radar siriene din Liban reprezintă, conform analiştilor politici, un nou şi grav impuls dat unei posibile confruntări regionale. Avioanele israeliene au bombardat staţia radar de la Dhar al Baydar, din masivul Muntele Libanului, la 45 de kilometri est de Beirut. Avioanele au atacat şi o poziţie a antiaerienei siriene situate în apropiere şi care intrase în acţiune în momentul raidului. 

Ulterior, avioane de vânătoare israeliene au trecut, în dimineaţa aceleiaşi zile, dincolo de “bariera sonoră” deasupra Beirutului şi a regiunilor din sudul Libanului, au anunţat surse din cadrul poliţiei libaneze. 

Israelul, care acuză Libanul şi Siria de a fi vinovate de moartea unui soldat israelian, ucis, la 14 aprilie a.c., într-un atac lansat de Hezbollah, a vizat în mod deliberat, pentru prima dată din 1982, poziţii militare siriene din estul Libanului, acţiunea soldându-se cu moartea a doi militari şi rănirea altor cinci. 

Purtătorul de cuvânt al armatei israeliene, generalul Ron Kitrey, a declarat că Israelul a decis să atace “un obiectiv sirian pur militar, izolat”, evitând astfel atacarea civililor. Potrivit acestuia, operaţiunea “este un semnal clar adresat Siriei”, pentru a-i face cunoscut că “răbdarea Israelului a ajuns la capăt în faţa continuării operaţiunilor mişcării şiite libaneze Hezbollah”, susţinute de Siria şi de Iran. 

Această operaţiune a fost apreciată drept “inoportună”, date fiind riscurile unei escaladări a situaţiei pe care le comportă, de către ministrul israelian de Externe, Shimon Peres, care s-a opus lansării atacului în cadrul reuniunii Cabinetului israelian din 15 aprilie a.c. Liderul grupului parlamentar laburist, deputatul Ofir Pines, a declarat, la rândul său, că “guvernul a luat o decizie periculoasă”. “Înţeleg necesitatea de a răspunde atacurilor Hezbollah-ului, dar trebuie asumat un asemenea risc, al escaladării tensiunilor?”, s-a întrebat O. Pines. “Dintr-un punct de vedere strict militar, decizia este justificată, dar nu şi din punct de vedere diplomatic”, a adăugat deputatul laburist, care şi-a exprimat temerea că raidul israelian ar putea slăbi poziţia Israelului pe plan internaţional. 

Preşedintele libanez, Emile Lahoud, a declarat, în cadrul unei convorbiri avute cu omologul său sirian, Bashar al-Assad, că acest atac ar putea duce “la o confruntare generală”. 

În 1982, în cadrul invaziei sale în Liban, Israelul a respins armata siriană până la câmpia Bekaa şi a distrus mai multe zeci de avioane de luptă siriene într-o bătălie aeriană. În 1996, un soldat sirian a fost ucis în apropierea aeroportului din Beirut, în timp ce aviaţia israeliană bombarda regiunile aflate sub controlul Hezbollah. 

La Damasc, cotidianul oficial “Tishrin” a afirmat că Siria este dispusă să facă “cele mai mari sacrificii în lupta contra Israelului”. 

Premierul libanez, Rafic Hariri, a acuzat Israelul că “încearcă să extindă zona de instabilitate din Orientul Mijlociu” şi a solicitat comunităţii internaţionale “să acţioneze, pentru a opri periculoasa escaladare a violenţei”. 

*

Forţele israeliene, sprijinite de blindate, au pătruns, la 16 aprilie a.c., în sectorul aflat sub control total palestinian din nordul Fâşiei Gaza, încălcând, astfel, acordurile privind autonomia şi distrugând cu buldozerele posturi ale poliţiei de frontieră. 

Armata israeliană a lansat, în paralel, un atac cu elicoptere în sectorul localităţii palestiniene Deir al-Balah, din centrul Fâşiei Gaza, bombardată şi de marina israeliană. Conform unor surse palestiniene din domeniul securităţii, forţele care operează în sectorul Beit Hanun deţin 12 tancuri, opt jeep-uri, trei buldozere şi mai multe elicoptere, care survolează sectorul la joasă altitudine. Ele au pătruns în zona autonomă palestiniană pe o suprafaţă de aproximativ 200 de metri. În întreg sectorul operaţiunilor s-au înregistrat tiruri intense, potrivit martorilor oculari. Elicopterele au lansat rachete asupra unor obiective palestiniene în sudul oraşului Gaza, unde au fost auzite cel puţin trei explozii. 

Atacul elicopterelor a vizat în mod special poziţii ale gărzii preşedintelui palestinian, Yasser Arafat, “Forţa 17”. Aceste poziţii, care folosesc drept centru de antrenament pentru “Forţa 17” în acest sector, au fost distruse, ca şi o mică moschee, potrivit martorilor oculari palestinieni. Trei civili palestinieni au fost răniţi în cursul acestui raid aerian, potrivit aceloraşi surse. Tancurile israeliene au atacat şi clădiri palestiniene din sectorul Rafah, de la frontiera cu Egiptul. 

 

5. Sesiunea anuală a Comisiei ONU pentru drepturile omului 

 

Comisia ONU pentru drepturile omului, reunită în sesiune anuală la 17 aprilie a.c., la Geneva, s-a proununţat asupra mai multor rezoluţii care critică situaţia din China, Cecenia, Cuba şi teritoriile palestiniene ocupate de Israel. 

Statele Unite au propus un proiect de rezoluţie în care este exprimată îngrijorarea faţă de “restricţiile severe” impuse de guvernul chinez în privinţa libertăţii de exprimare şi de asociere, în special în cazul adepţilor sectei Falungong şi a tibetanilor. 

China a solicitat Comisiei să nu se pronunţe asupra textului, propunând o rezoluţie specială, de “non acţiune”. În ultimii zece ani, China a folosit în mod sistematic acest artificiu de procedură pentru a evita - cu excepţia anului 1995 - orice condamnare de către Comisie. 

Încă din luna martie a.c., miniştrii de Externe din ţările Uniunii Europene au anunţat că Uniunea va vota în favoarea proiectului american, dar nu va colabora la elaborarea acestuia. La rândul său, Michael Parmly, adjunct al secretarului american de Stat, însărcinat cu probleme legate de democraţie şi drepturile omului, a apreciat că Beijingul nu poate evita examinarea situaţiei drepturilor omului, chiar dacă încălcările nu vor fi sancţionate prin adoptarea unui text oficial. 

În ceea ce priveşte Cecenia, oficialul american a exprimat “decepţia” guvernului său, care nu a constatat “progresele aşteptate” după votarea, în anul 2000, a unei rezoluţii a Comisiei pentru drepturile omului, remarcând, totuşi, o mai mare voinţă de acţiune din partea autorităţilor ruse. Uniunea Europeană a prezentat Comisiei un proiect de rezoluţie care cere Rusiei să creeze o comisie naţională independentă, care să ancheteze, conform criteriilor recunoscute pe plan internaţional, încălcarea drepturilor omului în Cecenia. Textul propus condamnă “utilizarea excesivă şi nediscriminatorie a forţei împotriva populaţiei cecene”. 

Comisia s-a pronunţat, pe baza unui proiect de rezoluţie introdus de Cehia, şi asupra criticilor aduse încălcărilor drepturilor omului în Cuba. Acest proiect cere Cubei să îşi respecte angajamentele internaţionale, critică degradarea situaţiei drepturilor omului şi solicită regimului de la Havana să înceapă un dialog cu opoziţia politică. Un număr de 22 de ţări dintre cele 53 membre ale Comisiei au aprobat proiectul depus de Republica Cehă, care invită (şi nu condamnă) Cuba să respecte drepturile omului. 

Preşedintele cubanez, Fidel Castro, a estimat în cadrul unui scurt discurs rostit la Playa Giron, că rezoluţia adoptată de Comisia ONU pentru drepturile omului împotriva Cubei a constituit o “înfrângere morală” pentru SUA. Ministrul cubanez al relaţiilor externe, Felipe Perez Roque, a declarat că ţara sa “respinge” rezoluţia de la Geneva. “Cuba nu se simte condamnată, Cuba se simte însotiţă de solidaritatea a milioane de bărbaţi şi femei care văd în ţara noastră o speranţă”, a afirmat şeful diplomaţiei cubaneze.

Membrii Comisiei s-au pronunţat şi asupra unor noi proiecte de rezoluţie privind situaţia palestinienilor, care condamnă încălcarea drepturilor omului în teritoriile ocupate de Israel şi continuarea colonizării în regiune.

Comisia ONU pentru drepturile omului a condamnat Israelul de trei ori consecutiv, respectiv pentru politica şi operaţiunile militare întreprinse în teritoriile autonome palestiniene, pentru consecinţele acestor acţiuni asupra populaţiei palestiniene şi pentru menţinerea ocupării platoului Golan. 

Uniunea Europeană a înaintat organizaţiei ONU de la Geneva o rezoluţie care declară coloniile israeliene din teritoriile palestiniene drept ilegale şi drept obstacole în calea păcii. Această rezoluţie a fost adoptată de membrii Comisiei pentru drepturile omului cu majoritate de voturi, 50 din totalul de 53. Ambasadorul Suediei la ONU, Johan Molander, a insistat asupra faptului că “guvernul israelian se face în mod deosebit responsabil pentru violenţele la care se dedau colonii israelieni împotriva palestinienilor”. 

Printr-o altă rezoluţie, înaintată aceleiaşi Comisii de Algeria, în numele ţărilor arabe şi al ţărilor nealiniate, Israelul a fost condamnat pentru operaţiunile militare şi măsurile de represiune adoptate în teritoriile ocupate. 

Pentru ocuparea platoului Golan, statul evreu a fost condamnat pentru a treia oară, prin adoptarea unei rezoluţii înaintate de Siria şi susţinută de mai multe state arabe, precum şi de ţările nealiniate. Statele Unite ale Americii au votat împotriva adoptării celor trei documente.

 

6. Activitatea curentă a Uniunii Europene

 

Miniştrii de Finanţe ai statelor Uniunii Europene, au anunţat, la 21 aprilie a.c., la Malmö, în cadrul unei reuniunii ECOFIN, că prioritatea actuală este dezvoltarea urgentă a pieţelor financiare din statele candidate, pieţele financiare ale statelor candidate la aderarea la UE trebuind să se dezvolte pentru a putea administra fluxul de capital legat de dinamica de extindere. 

Conform unui document redactat de Comisia Europeană, cele 12 ţări care au început negocierile de aderare trebuie să se pregătească “pentru o creştere economică rapidă, bazată pe un nivel ridicat al investiţiilor”. 

Economiile acestor ţări (10 ţări din Europa Centrală şi de Est, plus Malta şi Cipru) trebuie să respecte normele europene şi să aibă un ritm accelerat, apelând la investitorii publici, dar şi la cei privaţi. Ele trebuie să anticipeze ajutoarele masive pe care le vor primi din partea UE şi care le vor favoriza dezvoltarea. 

“Aceste adaptări vor necesita niveluri ale deficitelor publice relativ ridicate, politici macroeconomice bune şi un sector financiar puternic pentru a asigura stabilitatea fluxurilor de capital”, se precizează în documentul Comisiei Europene. 

În acest context, dezvoltarea şi încadrarea sectorului bancar şi a burselor naţionale sunt cele mai bune metode posibile. Comisia doreşte aplicarea rapidă a unei legislaţii adaptate, pentru a lupta mai bine împotriva corupţiei, precum şi pentru o concurenţă activă între bănci. “Pieţele financiare din ţările candidate sunt prea puţin dezvoltate pentru a susţine pe deplin creşterea economică, sectorul bancar trebuie să-şi dezvolte rolul de intermediar, în timp ce celelalte domenii financiare sînt încă în stare embrionară”, se precizează în document. 

Într-un prim raport anual referitor la progresul ţărilor candidate, publicat în noiembrie 2000, Comisia prevede pentru acestea rate de creştere superioare celor din UE (5% pentru Polonia, de exemplu). Însă ea avertizează împotriva derapajului necontrolat al deficitelor publice (Slovacia, Polonia, Estonia, Malta), nivelului ridicat al corupţiei (Republica Cehă, Bulgaria, România) şi implicării prea mari a statului în economie (Cipru, Ungaria). 

Comisia Europeană estimează că negocierile de aderare cu ţările cele mai avansate ar putea fi încheiate la începutul anului 2003, un obiectiv considerat ca fiind nerealist de către numeroşi observatori. 

*

Preşedintele Comisiei Europene, Romano Prodi, care a participat la reuniunea miniştrilor de Finanţe din ţările UE a declarat că “perioada de tranziţie, propusă de Bruxelles pentru a preceda deschiderea pieţei europene a muncii pentru viitoarele ţări membre ale Uniunii Europene, vizează în principal îndepărtarea temerilor opiniei publice din ţările care sunt deja membre ale UE”. Romano Prodi a mai declarat că “nu crede că, după extindere, se va înregistra o creştere a numărului de imigranţi dinspre noile ţări membre către ţările mai vechi. Propunerea Comisiei Europene vizează mai degrabă schimbarea opiniei publice din ţările deja membre în privinţa extinderii Uniunii”. “Există o reală frică faţă de mobilitatea între frontiere”, a subliniat preşedintele Comisiei Europene, evocând unele “temeri, atitudini, presiuni”. 

Comisia Europeană a propus, la 11 aprilie a.c., o formulă de tranziţie vizând limitarea, pentru o perioadă de până la şapte ani, a accesului muncitorilor din ţările din Europa de Est la piaţa europeană a muncii, după aderarea acestora la UE. Proiectul prevede o “perioadă generală de tranziţie de cinci ani, urmată de o altă perioadă de doi ani”, pusă la dispoziţia statelor membre care vor fi constatat “perturbări serioase” pe piaţa muncii. După expirarea termenului de şapte ani, libera circulaţie în cadrul Uniunii Europene extinse va fi totală. 

“Şapte ani nu înseamnă o perioadă lungă”, a declarat Romano Prodi. “Ca italian, ştiu că imigraţia nu s-a oprit în momentul în care am ajuns să prosperăm. Ea a încetat odată cu revenirea speranţei într-un viitor mai bun. Acest lucru este valabil şi pentru ţările candidate. Extinderea dă naştere speranţei”, a adăugat el.

*

Uniunea Europeană a calificat recentele atacuri ale Israelului asupra unui dispozitiv radar sirian din Liban drept “excesive şi disproporţionate”, exprimându-şi preocuparea faţă de escaladarea violenţei în Orientul Mijlociu, se menţionează într-un comunicat de presă difuzat la 19 aprilie a.c., la Bruxelles. 

“Cei 15” au lansat un nou apel către Israel, solicitând încetarea incursiunilor sale militare în zonele autonome palestiniene din Fâşia Gaza. “Folosirea excesivă a armatei şi replica israeliană disproporţionată la atacurile lansate de pe teritoriile aflate sub administraţie palestiniană împotriva unor obiective israeliene conduc la escaladarea violenţei şi la agravarea conflictului. Aceste incursiuni sunt ilegale şi nu trebuie să se repete” - a declarat purtătorul de cuvânt al UE, Reijo Kemppinen. 

Oficialul european a adăugat că, în urma recentelor evenimente din Orientul Mijlociu, miniştrii de externe din statele membre ale UE vor lua în considerare o reevaluare a relaţiilor cu Israelul, la viitoarea lor reuniune, programată pe 14 mai a.c., la Bruxelles. 

Şefii diplomaţiilor europene au mai multe opţiuni în acest sens de la adoptarea unei poziţii diplomatice mai ferme faţă de acţiunile guvernului israelian, la suspendarea noului acord de asociere economică şi politică sau a acordului de liber schimb intrat în vigoare în iunie 2000. Majoritatea analiştilor politici privesc, însă, cu scepticism posibilitatea adoptării unor astfel de măsuri, având în vedere poziţiile diferite ale “Celor 15” faţă de Israel.

 

7. Lucrările summit-ului celor două Americi 

La Quebec, Canada, a avut loc, în perioada 20-22 aprilie a.c., cel de-al treilea summit al Americilor, adunarea beneficiind de prezenţa a 34 de şefi de stat ai zonei. 

Desfăşurat într-o atmosferă tensionată, peste 7000 de manifestanţi demonstrând contra globalizării - aproape 400 dintre aceştia au fost arestaţi în total ca urmare a incidentelor, adesea violente, care au avut loc cu ocazia summit-ului, după cum a anunţat poliţia canadiană - liderii zonei au stabilit o agendă comună privind modul în care statele zonei pot proteja drepturile omului pe măsură ce îşi consolidează legăturile economice prin intermediul comerţului liber. 

De la primul summit al Americilor, care a avut loc la Miami în 1994, s-au înregistrat numeroase progrese. În cadrul ultimelor două reuniuni, liderii participanţi au promovat şi apărat dezvoltarea democraţiei, au adoptat Convenţia interamericană împotriva corupţiei, au contribuit la protecţia drepturilor forţei de muncă, au actualizat statutul femeilor şi au promovat o dezvoltare zonală viabilă.

Aceste întâlniri periodice au oferit, totodată, un cadru de cooperare în multe alte domenii, în prezent miniştrii comerţului, justiţiei, finanţelor, muncii, mediului, transporturilor şi energiei se întâlnindu-se la rândul lor, periodic pentru a discuta probleme cu conotaţii globale. 

De asemenea, preşedintele SUA, George W. Bush, a făcut un nou apel la democraţie şi domnia legii, întrucât în ultimii ani s-a constatat că, în pofida extinderii democraţiei, în multe ţări instituţiile sale sunt fragile. Pe de altă parte, preşedintele american George W. Bush i-a criticat pe manifestanţii care au perturbat deschiderea summit-ului, afirmînd că liberul schimb va favoriza prosperitatea. “Din câte am înţeles, există oameni cărora nu le place comerţul. Nu pot fi de acord cu aceştia”, a declarat George Bush. “Comerţul nu ajută doar la răspândirea prosperităţii, ci aduce şi libertate”, a afirmat el. 

La rândul său, premierul canadian, Jean Chretien, a condamnat incidentele, precizând că “violenţa şi provocarea sunt inacceptabile într-o democraţie”. “Cei care au venit la Quebec să-şi exprime opinia referitoare la cele mai bune mijloace de avansare a societăţilor noastre în plan social şi economic sunt bineveniţi”, a declarat J. Chretien. “Însă, tipul de comportament pe care l-am văzut la micile grupuri de extremişti este contrar tuturor principiilor democratice care ne sunt dragi”, a adăugat premierul canadian. 

Liderii zonei şi-au reafirmat angajamentul de a îmbunătăţi sistemele de învăţământ, de a lărgi accesul la învăţământul de calitate, de a aprofunda pregătirea profesorilor şi de a extinde utilizarea tehnologiei moderne a informaţiei. 

Cei 34 de şefi de stat şi de guvern participanţi la summit au confirmat, în ultima zi a lucrărilor, intrarea în vigoare a viitoarei zone de liber schimb a Americilor (ZLEA) cel mai târziu în luna decembrie a anului 2005. “Cerem miniştrilor noştri ca negocierile asupra acordului ZLEA să se încheie cel mai târziu în ianuarie 2005, pentru a obţine intrarea în vigoare cât mai curând posibil şi nu mai târziu de decembrie 2005”, se precizează în textul declaraţiei finale. Ei au decis, de asemenea, “că numai ţările democratice pot participa la activităţile summit-urilor şi pot adera la proiectul ZLEA”, se adaugă în aceeaşi declaraţie. 

8. Alegerile legislative din Republica Muntenegru 

 

Preşedintele Republicii Muntenegru, Milo Djukanovici, s-a declarat convins că rezultatul alegerilor legislative din 22 aprilie a.c. va duce la “o dezvoltare democratică şi proeuropeană în această mică republică iugoslavă”. 

“Sunt convins că rezultatul alegerilor va fi reflectarea voinţei autentice a cetăţenilor şi va contribui la o dezvoltare democratică şi proeuropeană a Republicii Muntenegru”, a subliniat Milo Djukanovici, după ce a votat, la Podgoriţa. 

Preşedintele Republicii Muntenegru, Milo Djukanovici, a declarat că alegerile legislative au fost câştigate de coaliţia sa şi a promis că va organiza un referendum privind independenţa acestei republici iugoslave. “Lucrul cel mai important este să spunem că opţiunea politică a unui Muntenegru suveran a câştigat”, a subliniat el. “Suntem conştienţi că avem încă multe eforturi de făcut pentru a reuni forţele politice în vederea unui Muntenegru independent şi european”, a spus el. 

“Este pentru prima oară când un bloc favorabil independenţei Muntenegrului va deţine majoritatea în Parlament, care numără 77 de locuri”, a spus M. Djukanovici, dând asigurări că, în curând, coaliţia “Victoria Muntenegrului” va face alianţă cu alte mişcări proseparatiste, precum Alianţa liberală şi partidele albaneze. El a spus că separatiştii vor controla Parlamentul, având 44 de locuri contra 37 ale coaliţiei “Împreună pentru Iugoslavia”. Milo Djukanovici a apreciat că separatiştii au făcut la acest scrutin “un pas de şapte leghe” adăugând “acţiunea pentru un Muntenegru reformator şi democratic începe de mâine”. 

Partenerul din cadrul coaliţiei al lui M. Djukanovici, preşedintele Partidului Social-Democrat (SDP), Zarko Rakcevici, a subliniat, la rândul său: “Este pentru prima dată din 1918 când muntenegrenii au votat pentru statul lor”. În 1918, Muntenegru a fost integrat în regatul sârbilor, croaţilor şi slovenilor, în timpul dinastiei sârbe Karadjordjevici, şi separatiştii au apreciat atunci că şi-au pierdut statul. 

Conform rezultatelor provizorii anunţate de Comisia electorală, coaliţia lui Milo Djukanovici a totalizat 42,05% din voturi, coaliţia “Împreună pentru Iugoslavia” 40,6%, liberalii obţinând 7,65% din sufragii. Participarea la vot a fost de 81,1% din totalul populaţiei cu drept de vot. 

Preşedintele Muntenegrului, Milo Djukanovici, a afirmat, în faţa a peste 15.000 de persoane, adunate, la 18 aprilie a.c., la Podgoriţa, că ţara sa îşi va obţine independenţa pe 13 iulie cel mai târziu. “Un stat al Muntenegrului independent este singura soluţie posibilă”, a declarat M. Djukanovici. 

Data de 13 iulie este sărbătoarea naţională a Republicii Muntenegru. În această zi, în anul 1941, muntenegrenii s-au ridicat împotriva trupelor naziste. 

“Muntenegru nu poate supravieţui decât dacă este deschis spre cele patru puncte cadinale”, a adăugat preşedintele, în aplauzele mulţimii, formate, în mare parte, din tineri. M. Djukanovici l-a acuzat pe preşedintele iugoslav Voislav Koştuniţa că se “implică direct” în campania electorală alături de cei care se opun independenţei, regrupaţi în coaliţia tripartită “Împreună pentru Iugoslavia”, pe care a calificat-o ca fiind “coloana a cincea”. 

Pe de altă parte, preşedintele muntenegrean a adăugat că “preşedintele Koştuniţa a activat o maşină de propagandă cu nimic mai prejos decât cea a maestrului tenebrelor, Slobodan Miloşevici”. 

Premierul muntenegrean, Filip Vuianovici, a declarat, la rândul său, că “dacă Serbia nu doreşte să formeze, împreună cu Muntenegru, o alianţă de două state recunoscute pe plan internaţional, aceasta este problema ei”. “În ce ne priveşte, vom avea un Muntenegru independent şi recunoscut în lume pentru totdeauna”, a mai spus acesta. 

 

9. Previziunile Organizaţiei pentru Cooperare Economică şi Dezvoltare privind zona EURO 

 

Raportul Organizaţiei pentru Cooperare Economică şi Dezvoltare (OECD) relevă faptul că zona euro evoluează pozitiv. Documentul subliniază situaţia pozitivă în domeniul utilizării forţei de muncă, precizând că, în ultimii trei ani, ritmul creării de noi locuri de muncă a fost mai viguros decât cel din Statele Unite ale Americii şi din Marea Britanie. Şomajul s-a redus cu 11,5%, în 1997, iar la sfârşitul anului 2000, rata era sub 9%. Pentru anul 2001, raportul anticipează o scădere a ratei şomajului la 8,4% din populaţia activă, iar pentru anul 2002 reducerea până la 7,9% a respectivei rate.

Cel de-al doilea an al Uniunii Monetare Europene nu este, însă, la fel de strălucit ca primul din cauza şocului petrolier şi “anemiei” persistente a monedei europene. Deprecierea monedei europene a persistat şi după 2000, relevă raportul, în condiţiile în care euro a scăzut deja cu peste 20% sub cursul ei de lansare. Studiul reaminteşte motivele multiple invocate pentru a explica marasmul în care persistă euro, îndeosebi diferenţele dintre Statele Unite şi Europa în ce priveşte perspectivele de creştere economică - o comunicare oficială “disonantă” a celor însărcinaţi cu politica monetară comună şi comportamentul molipsitor al pieţelor.

Dacă cele două surprize nefaste pe care le reprezintă fragilitatea monedei şi creşterea preţurilor la petrol au avut tendinţa de a se corija spre sfârşitul anului, încetinirea activităţii economice în Statele Unite vine “să arunce o umbră” asupra perspectivelor europene. Într-o estimare interimară, elaborată la jumătatea lunii martie (previziunile definitive pentru 2001 urmează să fie publicate în luna mai), OECD apreciază la 2,7% creşterea economică în zona euro, anul acesta, faţă de 3,4% în 2000.

În ce priveşte inflaţia, rata acesteia ar putea atinge 2,2%. Previziunile iau în calcul o scădere cu 25 de puncte a dobânzilor Băncii Centrale Europene “de îndată ce va fi posibil”, relevă raportul. Cu toate acestea, potrivit experţilor, în ansamblu, zona euro este capabilă să reziste mai bine în prezent la şocurile externe decât o puteau face anterior ţările care aparţin aceastei zone. Creşterea economică ar urma, aşadar, să scadă uşor, fără să înregistreze însă o încetinire brutală.

Pentru a evita o asemenea perspectivă, OECD reaminteşte importanţa, pentru ţările din această zonă, a continuării unei politici macroeconomice sănătoase, care să se bazeze pe menţinerea unor reforme structurale. Dar, aceste reforme trebuie să fie accelerate, nu numai pentru a sprijini activitatea economică şi flexibilitatea, dar şi pentru a stimula potenţialul de creştere în zona euro. Pentru reuşita acestui obiectiv, sunt importante “reformele în sfera pieţei locurilor de muncă” şi “revizuirea legislaţiei în legătură cu protecţia muncii”, se afirmă în raport. Asemenea reforme ar favoriza creşterea economică şi situaţia în domeniul utilizării forţei de muncă.

În sfârşit, în raportul OECD este exprimată îngrijorarea privind stadiul pregătirilor pentru trecerea la euro. Dacă emisia de bancnote şi de monede pare să se desfăşoare în conformitate cu calendarul prevăzut, este necesar să se accelereze punerea sa în aplicare, mai ales de către întreprinderile mici. “Băncile, administraţiile şi în general întreprinderile trebuie să dea dovadă de o mai mare voinţă în acest sens, prin afişarea neîntârziată a preţurilor lor în euro, sau generalizarea afişajului dublu”.

 

10. Olanda - legalizarea euthanasiei 

 

Senatorii olandezi au adoptat, la 11 aprilie a.c., o lege prin care legalizează euthanasia în anumite condiţii, Olanda devenind astfel prima ţară din lume care autorizează, în mod oficial, această practică medicală controversată. 

Senatorii au votat cu o majoritate de 46 de voturi, faţă de 28 de voturi împotrivă, în favoarea legalizării euthanasiei în anumite condiţii. 

Textul fusese adoptat cu o largă majoritate de către deputaţi, în luna noiembrie 2000. El ar putea intra în vigoare în următoarele trei sau patru luni, a precizat un purtător de cuvânt al Ministerului de Justiţie. 

Legalizarea euthanasiei este însoţită de câteva condiţii: 

- medicii trebuie să se asigure că bolnavul este chinuit de “suferinţe insuportabile”, că nu are şanse de supravieţuire şi că doreşte să îşi pună capăt zilelor; 

- medicii urmează apoi să supună cazul spre examinare unui control al comisiilor regionale însărcinate cu respectarea acestor condiţii. Aceste comisii vor fi alcătuite dintr-un medic, un jurist şi un specialist în etică. 

- minorii cu vârste cuprinse între 12 şi 16 ani vor avea posibilitatea de a recurge la euthanasie, în cazul în care beneficiază de acordul părinţilor. Pentru tinerii care au peste 16 ani, consimţământul părinţilor nu va mai fi necesar. 

*

O majoritate a francezilor ar fi favorabilă, cel puţin “în anumite cazuri”, unei legi care i-ar autoriza pe medici să practice euthanasia, la cererea unor persoane care suferă de “maladii insuportabile şi incurabile” - relevă un sondaj publicat de “Journal du Dimanche”. 

La întrebarea “legea franceză ar trebui să-i autorizeze pe medici să pună capăt, fără suferinţă, vieţii unor persoane atinse de maladii insuportabile şi incurabile, dacă ele cer acest lucru?”, 38% din cei chestionaţi au răspuns “da, absolut”, 50% “da, în anumite cazuri”, iar 10% s-au pronunţat împotrivă. 

